BEAUTY บวกกลับ 4% โบรกฯชี้จีนเก็บภาษี E-Commerce ช่วยหนุนยอดขาย official stores เพิ่ม
BEAUTY บวกกลับ 4% หลังร่วงหนักวานนี้ ฟากโบรกฯชี้จีนเก็บภาษี E-Commerce ช่วยหนุนยอดขาย official stores เพิ่ม แนะ "ซื้อ" เคาะเป้า 12.30 บ. ล่าสุด ณ เวลา 10.27 น. อยู่ที่ระดับ 8.60 บาท บวก 0.30 บาท หรือ 3.61% สูงสุดที่ระดับ 8.70 บาท ต่ำสุดที่ระดับ 8.45 บาท มูลค่าการซื้อขาย 438.80 ล้านบาท
23 พ.ย. 2561

ผู้สื่อข่าวรายงานว่า ราคาหุ้น บริษัท บิวตี้ คอมมูนิตี้ จำกัด (มหาชน) หรือ BEAUTY ณ เวลา 10.27 น. อยู่ที่ระดับ 8.60 บาท บวก 0.30 บาท หรือ 3.61% สูงสุดที่ระดับ 8.70 บาท ต่ำสุดที่ระดับ 8.45 บาท มูลค่าการซื้อขาย 438.80 ล้านบาท

ทั้งนี้ ราคาหุ้น BEAUTY ปรับตัวเพิ่มขึ้นแรงวันนี้ หลังวานนี้ (22 พ.ย. 61) ร่วงหนัก 14.43% มาปิดที่ระดับ 8.30 บาท
ด้านนักวิเคราะห์ บล.เคทีบี (ประเทศไทย) ระบุว่า ตัวเลขนักท่องเที่ยวจีนในเดือน ต.ค.ที่ปรับตัวลดลง (-19.8%) รวมถึงการเตรียมจัดเก็บภาษี E-Commerce ของจีน ส่งผลให้มีหุ้นที่ได้รับผลกระทบตามลำดับ คือ BEAUTY (ซื้อ/12.30 บาท), TKN (ซื้อ/ 16.00 บาท) และ DDD (ถือ/ 36.00 บาท)
สำหรับสัดส่วนคนจีนที่หิ้วสินค้าจากไทยไปขายในช่องทางออนไลน์ของจีน (Daigou) มีสัดส่วน 60-70% ของรายได้จาก China Market ของ BEAUTY ซึ่งมองว่า China’s new E-commerce Law ที่จะบังคับใช้วันที่ 1 ม.ค. 2019 จะส่งผลกระทบต่อรายได้และการเติบโตสาขาเดิม (SSSG) ของ BEAUTY ตั้งแต่ไตรมาส 1/2562
โดยสัดส่วนรายได้จาก China Market มีสัดส่วนอยู่ที่ 35% ของรายได้รวม ปัจจุบัน BEAUTY เน้นปรับกลยุทธ์โดยนำสินค้าเข้าไปขายที่จีนผ่าน CBEC ซึ่งเป็นช่องทางที่ถูกต้องตามกฏหมาย ซึ่งคาดว่าการเก็บภาษีครั้งนี้จะทำให้คนจีนหันมาซื้อสินค้าใน official stores ของ BEAUTY มากขึ้น ซึ่งเราคาดว่าจะลดผลกระทบได้บางส่วน อย่างไรก็ดี มาตรการฟรีวีซ่าที่จะเริ่มในวันที่ 1 ธ.ค. 2561-31 ม.ค. 2562 ซึ่งคาดว่าจะกระตุ้นจำนวนนักท่องเที่ยวได้น้อยเพราะเป็นมาตรการที่มาช้า โดยยังคงคำแนะนำ “ซื้อ” BEAUTY ที่ราคาเป้าหมายปี 2062 ที่ 12.30 บาท